Document ID: 32009D0992

DEĊIŻJONI TAL-KUMMISSJONI
tas-17 ta’ Diċembru 2009
dwar ir-rekwiżiti minimi għad-dejta li trid tiddaħħal fir-reġistru elettroniku nazzjonali tal-impriżi tat-trasport bit-triq
(notifikata bid-dokument numru C(2009) 9959)
(Test b’relevanza għaż-ŻEE)
(2009/992/UE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (KE) 1071/2009 tal-Parlament Ewropew u tal-Kunsill tal-21 ta’ Ottubru 2009 li jistabbilixxi regoli komuni dwar il-kondizzjonijiet li għandhom jiġu rispettati għall-eżerċizzju tal-professjoni ta’ operatur tat-trasport bit-triq u li jħassar id-Direttiva tal-Kunsill 96/26/KE (1), u b’mod partikolari l-Artikolu 16 tiegħu,
Billi:
(1)
L-Artikolu 16(1) tar-Regolament (KE) Nru 1071/2009 jirrikjedi li kull Stat Membru jżomm reġistru elettroniku nazzjonali tal-impriżi tat-trasport bit-triq li jkunu ġew awtorizzati minn awtorità kompetenti maħtura minnu biex jeżerċitaw il-kariga ta’ operatur tat-trasport bit-triq. Ir-reġistri elettroniċi nazzjonali għandhom jinkludu tal-inqas l-elementi stipulati fl-Artikolu 16(2) tar-Regolament. Elementi addizzjonali bħad-data u l-post tat-twelid tal-persuni ġew inklużi wkoll sabiex tkun żgurata l-identifikazzjoni korretta tal-individwi kkonċernati.
(2)
Ir-Regolament (KE) Nru 1072/2009 tal-Parlament Ewropew u tal-Kunsill tal-21 ta’ Ottubru 2009 dwar regoli komuni għall-aċċess għas-suq internazzjonali tat-trasport bit-triq tal-merkanzija (2) u r-Regolament (KE) Nru 1073/2009 tal-Parlament Ewropew u tal-Kunsill tal-21 ta’ Ottubru 2009 dwar regoli komuni għall-aċċess għas-suq internazzjonali tas-servizzi tal-kowċ u x-xarabank (3) ukoll jirrikjedu li ċerta dejta tiddaħħal f’dawn ir-reġistri elettroniċi nazzjonali.
(3)
Id-dispożizzjonijiet dwar il-protezzjoni tad-dejta personali, kif stipulat b’mod partikolari bid-Direttiva 95/46/KE tal-Parlament Ewropew u tal-Kunsill tal-24 ta’ Ottubru 1995 dwar il-protezzjoni ta’ individwi fir-rigward tal-ipproċessar ta’ dejta personali u dwar il-moviment liberu ta’ dik id-dejta (4), japplikaw għall-ipproċessar ta’ kwalunkwe dejta personali f’konformità mar-Regolament (KE) Nru 1071/2009.
(4)
Sabiex tkun faċilitata l-interkonnessjoni tar-reġistri elettroniċi nazzjonali kif jirrikjedi l-Artikolu 16(5) tar-Regolament (KE) Nru 1071/2009, il-Kummissjoni trid tadotta skont l-Artikolu 16(1) ta’ dan ir-Regolament, deċiżjoni dwar ir-rekwiżiti minimi għad-dejta li trid tiddaħħal fir-reġistru elettroniku nazzjonali,
ADOTTAT DIN ID-DEĊIŻJONI:
Artikolu 1
Ir-rekwiżiti minimi għad-dejta li trid tiddaħħal fir-reġistri elettroniċi nazzjonali stabbiliti mill-Istati Membri skont l-Artikolu 16(1) tar-Regolament (KE) Nru 1071/2009 se jkunu elenkati fl-Anness għal din id-Deċiżjoni.
Artikolu 2
Din id-Deċiżjoni hija indirizzata lill-Istati Membri.
Magħmul fi Brussell, is-17 ta’ Diċembru 2009.

Labels: 10
8
9
12